20.1.2023
ET
Euroopa Liidu Teataja
C 20/5
ON VASTU VÕTNUD KÄESOLEVA SOOVITUSE:
I PEATÜKK.
EESMÄRK, ULATUS JA PRIORITEETIDE SEADMINE
(1)
Käesolevas soovituses on esitatud mitmed sihipärased meetmed liidu ja liikmesriikide tasandil, et vabatahtlikkuse alusel toetada ja suurendada elutähtsa taristu toimepidevust, keskendudes märkimisväärse piiriülese tähtsusega elutähtsale taristule ja kindlaksmääratud peamistele sektoritele, nagu energeetika, digitaristu, transport ja kosmos.
Kõnealuste sihipäraste meetmete hulgas on parem valmisolek, tõhusam reageerimine ja rahvusvaheline koostöö.
(2)
Selle soovituse täitmiseks jagatud teavet, mis on liidu ja liikmeriikide õigusnormide ning ärisaladust käsitlevate õigusnormide kohaselt konfidentsiaalne, tuleks vahetada komisjoni ja teiste asjaomaste asutustega ainult siis, kui selline teabevahetus on vajalik käesoleva soovituse nõuetekohaseks kohaldamiseks.
Käesolev soovitus ei mõjuta liikmesriikide oluliste huvide kaitset sellistes valdkondades nagu riiklik julgeolek, avalik julgeolek ja riigikaitse, ning üheltki liikmesriigilt ei tohiks eeldada neid huvisid kahjustava teabe jagamist.
II PEATÜKK.
PAREM VALMISOLEK
Liikmesriigi tasandi meetmed (3)
Liikmesriigid peaksid oma riskianalüüsi või olemasolevaid samaväärseid analüüse ajakohastades kaaluma kõiki ohte hõlmavat lähenemisviisi kooskõlas nende elutähtsat taristut ähvardavate praeguste ohtude muutuva olemusega, eelkõige kindlaksmääratud olulistes sektorites ja võimaluse korral kõigis sektorites, mis on hõlmatud elutähtsa teenuse osutajate suhtes kohaldatava tulevase uue õigusraamistikuga.
(4)
Liikmesriike kutsutakse üles kiirendama ettevalmistustööd ja võtma võimaluse korral toimepidevust suurendavaid meetmeid, nagu on ette nähtud elutähtsa teenuse osutajate suhtes kohaldatavas tulevases õigusraamistikus, pöörates erilist tähelepanu koostööle ja asjakohasele teabevahetusele liikmesriikide vahel ja komisjoniga, märkimisväärse piiriülese tähtsusega elutähtsa teenuse osutajate kindlakstegemisele ning tuvastatud elutähtsa teenuse osutajate toetamise suurendamisele, et parandada nende toimepidevust.
(5)
Liikmesriigid peaksid toetama ekspertide koolitusi ja õppusi ning heade tavade ja saadud õppetundide jagamist ekspertide vahel.
Liikmesriigid peaksid julgustama eksperte osalema olemasolevatel riiklikel ja rahvusvahelistel koolitusplatvormidel, näiteks liidu elanikkonnakaitse mehhanismi raames.
(6)
Liikmesriigid peaksid innustama ja toetama vähemalt energeetikasektori elutähtsa taristu käitajaid tegema stressiteste, järgides liidu tasandil ühiselt kokku lepitud põhimõtteid, kui see on kasulik.
Stressitestidega tuleks hinnata elutähtsa taristu toimepidevust vaenulikust inimtegevusest tingitud ohtude korral.
Seepärast peaksid liikmesriigid hiljemalt 2023. aasta esimese kvartali lõpuks püüdma teha kindlaks asjakohase testimisele kuuluva elutähtsa taristu ja konsulteerima selle käitajatega nii kiiresti kui võimalik.
Lisaks peaksid liikmesriigid kooskõlas oma õigusega toetama elutähtsa taristu käitajaid, et nad teeksid kõnealused testid võimalikult kiiresti ning seaksid eesmärgiks nende lõpuleviimise 2023. aasta lõpuks.
Nõukogu kavatseb hinnata olukorda seoses stressitestidega 2023. aasta aprilli lõpuks.
(7)
Elutähtsat taristut ähvardavate kiiresti arenevate ohtude tõttu on selle kõrge kaitsetaseme säilitamine äärmiselt oluline.
Liikmesriike kutsutakse üles eraldama piisavalt rahalisi vahendeid, et tugevdada oma asjaomaste riiklike ametiasutuste suutlikkust, ning neid toetama, et oleks võimalik suurendada elutähtsa taristu toimepidevust.
Samuti julgustatakse liikmesriike eraldama piisavalt rahalisi vahendeid suuremahuliste küberturvalisuse intsidentide haldamise eest vastutavatele asutustele, neid toetama ning tagama, et nende küberturbe intsidentide lahendamise üksused (CSIRTid) ja pädevad asutused kaasatakse täielikult vastavalt CSIRTide võrgustikku ja Euroopa küberkriisiga tegelevate kontaktasutuste võrgustikku (EU-CyCLONe).